ಚುಟು ಚುಟು ಅಂತಾ ಚುಮು ಚುಮು ಕಥೆ ಹೇಳಲು ಬರ್ತಿದ್ದಾನೆ ರ‍್ಯಾಂಬೋ

ಬೆಂಗಳೂರು: ಚಂದನವನದಲ್ಲಿ ಚಿಕ್ಕ ಚಿಕ್ಕ ಪಾತ್ರಗಳಿಂದ ಮೇಲೆ ಬಂದವರು ಹಾಸ್ಯ ನಟ ಶರಣ್. ಇಂದು ಅದೇ ಹಾಸ್ಯ ನಟ ಪೂರ್ಣ ಪ್ರಮಾಣದ ನಾಯಕರಾಗಿ ಈಗಾಗಲೇ ಸಿನಿಮಾಗಳಲ್ಲಿ ನಟಿಸಿದ್ದಾರೆ. ಈ ಹಿಂದೆ ರ‍್ಯಾಂಬೋ ಎಂಬ ಸೂಪರ್ ಹಿಟ್ ಸಿನಿಮಾ ನೋಡಿದ್ದ ತಂಡ ಮತ್ತೊಮ್ಮೆ ಒಂದಾಗಿ ರ‍್ಯಾಂಬೋ-2 ಚಿತ್ರವನ್ನು ನಿರ್ಮಾಣ ಮಾಡಿದೆ.

ಇದೇ ಶುಕ್ರವಾರ ರ‍್ಯಾಂಬೋ-2 ಚಂದನವನದಲ್ಲಿ ಬಿಡುಗಡೆ ಮುನ್ನವೇ ಹವಾ ಕ್ರಿಯೇಟ್ ಮಾಡಿದೆ. ರ‍್ಯಾಂಬೋ ಚಿತ್ರದ ಮುಂದುವರಿದ ಭಾಗವೇ ರ‍್ಯಾಂಬೋ -2 ಅಂತಾ ಹೇಳಲಾಗುತ್ತಿದೆ. ಆದ್ರೆ ಚಿತ್ರತಂಡ ಮುಂದುವರೆದ ಭಾಗ ಹೇಳುವಕ್ಕಿಂತ ರ್ಯಾಂಬೋ ಚಿತ್ರದ ಮತ್ತೊಂದು ಅಧ್ಯಾಯ ಅಂತಾ ಹೇಳಬಹುದು ಅಂತಾ ಹೇಳಿಕೊಂಡಿದೆ. ಇದೂವರೆಗೂ ಶರಣ್ ಮತ್ತು ಚಿಕ್ಕಣ್ಣ ಜೋಡಿಯಾಗಿ ನಟಿಸಿರುವ ಚಿತ್ರಗಳಲ್ಲಿ ಹಾಸ್ಯವೇ ಪ್ರಧಾನವಾಗಿತ್ತು. ಆದ್ರೆ ಚಿತ್ರತಂಡದ ಪ್ರಕಾರ ಈ ಬಾರಿ ಶರಣ್ ಮತ್ತು ಚಿಕ್ಕಣ್ಣ ತುಂಬಾ ವಿಭಿನ್ನವಾಗಿ ರ‍್ಯಾಂಬೋ ದಲ್ಲಿ ಕಾಣಿಸಿಕೊಂಡಿದ್ದಾರೆ ಅಂತಾ ತಿಳಿಸಿದೆ.

ಮುದ್ದು ಹುಡುಗಿ ಆಶಿಕಾ ರಂಗನಾಥ್ ರ‍್ಯಾಂಬೋ-2 ಚಿತ್ರದಲ್ಲಿ ಶರಣ್‍ಗೆ ಜೊತೆಯಾಗಿದ್ದಾರೆ. ಮ್ಯಾಜಿಕಲ್ ಕಂಪೋಸರ್ ಅರ್ಜುನ್ಯ ಜನ್ಯ ಸಂಯೋಜನೆಯಲ್ಲಿ ಐದು ಹಾಡುಗಳು ಮೂಡಿಬಂದಿವೆ. ಚಿತ್ರದ ಉತ್ತರ ಕರ್ನಾಟಕ ಶೈಲಿಯ ‘ಚುಟು ಚುಟು’ ಹಾಡು ಸೂಪರ್ ಹಿಟ್ ಆಗಿದೆ.

ರ‍್ಯಾಂಬೋ ಚಿತ್ರ ಎಲ್ಲ ತಂತ್ರಜ್ಞರು ಒಂದಾಗಿ ಬಂಡವಾಳ ಹಾಕಿದ್ದಾರೆ. ಸಂಗೀತ ನಿರ್ದೇಶಕ ಅರ್ಜುನ್ ಜನ್ಯಾ, ನಟ ಚಿಕ್ಕಣ್ಣ, ನಿರ್ದೇಶಕರಾದ ತರುಣ್ ಸುಧೀರ್, ಮೋಹನ್ ಬಿ.ಕೆರೆ, ಛಾಯಾಗ್ರಾಹಕ ಎಸ್.ರಾಜ್, ಸಂಕಲನಕಾರ ಕೆ.ಎಂ.ಪ್ರಕಾಶ್, ಅಟ್ಲಾಂಟ್ ನಾಗೇಂದ್ರ ಮತ್ತು ಪ್ರೊಡೆಕ್ಷನ್ ಮ್ಯಾನೇಜರ್ ನರಸಿಂಹ ಜಾಲಹಳ್ಳಿ ಒಂದಾಗಿ ಹಣ ಹೂಡಿದ್ದಾರೆ. ಸಿನಿಮಾ ಶುಕ್ರವಾರ ರಾಜ್ಯಾದ್ಯಂತ ತೆರೆಕಾಣಲಿದೆ.